b'\n_START_ARTICLE_\nPhilips Wouwerman\n_START_PARAGRAPH_\nFilipsas Vouvermanas (Vauvermansas, ol. Philips Wouwerman, ar Wouwermans, 1619 m. gegu\xc5\xbe\xc4\x97s 24 d.(?), Harlemas, Nyderlandai\xc2\xa0\xe2\x80\x93 1668 m. gegu\xc5\xbe\xc4\x97s 19 d., ten pat)\xc2\xa0\xe2\x80\x93 XVII a. Nyderland\xc5\xb3 tapytojas. Tap\xc4\x97 peiza\xc5\xbeus, buities vaizdus, gyvulius, m\xc5\xab\xc5\xa1i\xc5\xb3 scenas.\n_START_SECTION_\nBiografija\n_START_PARAGRAPH_\nFilipsas Vouvermanas gim\xc4\x97 Harleme. Pakrik\xc5\xa1tytas 1619 m. gegu\xc5\xbe\xc4\x97s 24 d. Jis buvo vyriausias i\xc5\xa1 3 tapytojo Pouwels Joosten s\xc5\xabn\xc5\xb3. Jo motina Susanna van den Bogert buvo ketvirt\xc4\x85ja t\xc4\x97vo \xc5\xbemona. I\xc5\xa1 prad\xc5\xbei\xc5\xb3 Vouvermanas tikriausiai mok\xc4\x97si pas t\xc4\x97v\xc4\x85, po to \xe2\x88\x92 pas Frans\xc4\x85 Hals\xc4\x85. Gali b\xc5\xabti, kad d\xc4\x97l arkli\xc5\xb3 vaizdavimo j\xc4\xaf instruktavo tapytojas Pieter Verbeeck. 1638 m. Vouvermanas trumpai lank\xc4\x97si Hamburge, pasak jo mokinio Matthias Scheits, nor\xc4\x97damas vesti katalik\xc4\x99 moter\xc4\xaf Annetje Pietersz van Broeckhof prie\xc5\xa1 protestanti\xc5\xa1kos gimin\xc4\x97s nuostatas. Hamburge Vouvermanas mok\xc4\x97si pas menkai \xc5\xbeinom\xc4\x85 istorin\xc4\xaf tapytoj\xc4\x85 Evert Decker (m. 1647 m.)._NEWLINE_Iki 1640 m. Filipsas Vouvermanas su \xc5\xbemona gr\xc4\xaf\xc5\xbeo \xc4\xaf Harlem\xc4\x85 ir 1640 m. rugpj\xc5\xab\xc4\x8dio 8 d. \xc4\xafstojo \xc4\xaf Harlemo \xc5\xa0v. Luko tapytoj\xc5\xb3 gildij\xc4\x85. 1642 m. jo mokiniais min\xc4\x97ti \xc5\xa1vedas Koert Witholt, olandai Nicolaes Ficke ir Jacob Warnars. 1642 ir 1655 m. Vouvermanas registruotas vietos civilin\xc4\x97je sargyboje. Jis su \xc5\xbemona tur\xc4\x97jo daug vaik\xc5\xb3, i\xc5\xa1 kuri\xc5\xb3 7 i\xc5\xa1gyveno vaikyst\xc4\x99. Filipsas Vouvermanas mir\xc4\x97 1668 m. gegu\xc5\xbe\xc4\x97s 19 d., buvo palaidotas Harlemo Naujojoje ba\xc5\xbeny\xc4\x8dioje (Nieuwe Kerk). Filipsas Vouvermanas pa\xc5\xbeym\xc4\x97tas apie 1000 paveiksl\xc5\xb3 autoriumi, visgi didel\xc4\x99 dal\xc4\xaf \xc5\xa1io palikimo i\xc5\xa1 tikro nutap\xc4\x97 jo broliai Piteris (1623\xe2\x80\x931682) ir Janas (1629\xe2\x80\x931666), bei kiti imituotojai. Labai ma\xc5\xbeai paveiksl\xc5\xb3 datuoti, tod\xc4\x97l nustatyti Vouvermano k\xc5\xabrybos chronologij\xc4\x85 yra sunku._NEWLINE_I\xc5\xa1skirtiniais Vouvermano k\xc5\xabriniais laikomi paveikslai, vaizduojantys arklius, da\xc5\xbeniausiai m\xc5\xab\xc5\xa1io ar med\xc5\xbeiokl\xc4\x97s metu. Kai kuri\xc5\xb3 peiza\xc5\xbe\xc5\xb3 stilistika artima itali\xc5\xa1kai. Nemanoma, kad Vouvermanas kada nors b\xc5\xabt\xc5\xb3 buv\xc4\x99s Italijoje, tikriausiai itali\xc5\xa1kus motyvus jis pa\xc4\x97m\xc4\x97 i\xc5\xa1 Harlemo tapytojo Pieter van Laer (1592\xe2\x88\x921642), kuris praleido kelet\xc4\x85 met\xc5\xb3 Italijoje, k\xc5\xabrybos. 1737 \xe2\x88\x92 1759 m. laikotarpyje Jean Moyreau publikavo 89 gravi\xc5\xabras pagal Vouvermano paveikslus, tokiu b\xc5\xabdu dailininkas XVIII a. tapo vienu i\xc5\xa1 \xc5\xbeinomiausi\xc5\xb3 Olandijos tapytoj\xc5\xb3.'